Document ID: 32008R0365

UREDBA KOMISIJE (ES) št. 365/2008
z dne 23. aprila 2008
o sprejetju programa priložnostnih modulov, ki zajemajo leta 2010, 2011 in 2012, za vzorčno raziskavo delovne sile, predvideno z Uredbo Sveta (ES) št. 577/98
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 577/98 z dne 9. marca 1998 o organizaciji vzorčne raziskave delovne sile v Skupnosti (1) in zlasti člena 4(2) Uredbe,
ob upoštevanju naslednjega:
(1)
V skladu s členom 4(2) Uredbe (ES) št. 577/98 je treba podrobno opredeliti elemente programa priložnostnih modulov, ki zajemajo leta 2010, 2011 in 2012.
(2)
Smernice za zaposlovanje (2005-2008), sprejete s Sklepom Sveta 2005/600/ES (2), „Načrt za enakost med ženskami in moškimi“ (3) Evropske komisije ter Evropski pakt za enakost med spoloma (4) spodbujajo države članice k sprejemanju ukrepov za promocijo boljšega ravnovesja med poklicnim in zasebnim življenjem za vse glede nege otrok, oskrbe drugih vzdrževanih oseb ter starševskega dopusta za ženske in moške. Zato bi bilo za meritev vpliva novejših politik na tem področju bistveno zbiranje ustreznih informacij v okviru priložnostnega modula za leto 2010.
(3)
Resolucija Sveta z dne 17. junija 1999 o enakih možnostih invalidnih oseb (5) navaja potrebo po izčrpnem in primerljivem sklopu podatkov o položaju invalidnih oseb na trgu dela. Poleg tega je treba spremljati Evropski akcijski načrt o enakih možnostih invalidnih oseb (6), ki se osredotoča na dejavno vključevanje invalidnih oseb. Zato je treba te informacije zbirati v okviru priložnostnega modula za leto 2011.
(4)
Za spremljanje napredka pri doseganju skupnih ciljev evropske strategije zaposlovanja in cilja odprte metode koordinacije na področju pokojnin, ki jo je uvedel Evropski svet v Laeknu decembra 2001, je potreben izčrpen in primerljiv niz podatkov o prehodu iz dela v upokojitev. Oba procesa določata spodbujanje dejavnega staranja in podaljšanje delovnega življenja kot prednostni nalogi ukrepanja. Zato je treba informacije o položaju starejših delavcev na trgu dela in glavnih dejavnikih, ki vplivajo na njihovo udeležbo na trgu dela in prehode, zbrati v okviru priložnostnega modula za leto 2012.
(5)
Uredba Komisije (ES) št. 430/2005 z dne 15. marca 2005 o izvajanju Uredbe Sveta (ES) št. 577/98 o organizaciji vzorčne raziskave delovne sile v Skupnosti v zvezi s šifriranjem, ki se od leta 2006 dalje uporablja za posredovanje podatkov, in uporabi podvzorca za zbiranje podatkov o strukturnih spremenljivkah (7) določa značilnosti vzorca, ki se uporabi za zbiranje informacij v okviru priložnostnih modulov.
(6)
Ukrepi, predvideni s to uredbo, so v skladu z mnenjem Odbora za statistični program, ustanovljenega s Sklepom Sveta 89/382/EGS, Euratom (8) -
SPREJELA NASLEDNJO UREDBO:
Člen 1
Sprejme se program priložnostnih modulov za vzorčno raziskavo delovne sile, ki zajemajo leta 2010, 2011 in 2012, kot je določeno v Prilogi.
Člen 2
Ta uredba začne veljati sedmi dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 23. aprila 2008

Labels: 0
9
19